Kit Carson

Kit Carson (født 24. desember 1809 i Madison County i Kentucky, død 23. mai 1868 i Fort Lyon i Colorado) var en amerikansk pelsjeger (Mountain Man), nybygger, utforsker og general. 


== Liv og virke ==


=== Bakgrunn ===
Han stakk av hjemmefra da han var 15 år gammel. I 1826 ble Carson med et vogntog mot vest langs Santa Fe Trail. Her tok han videre nord opp til Taos, og der arbeidet han som kokk.


=== Mountain Man ===
Mellom 1828 og 1840 brukte han Taos som en base for sine mange ekspedidjoner i fjellene som blant annet gikk til Californias Sierra Nevada og Rocky Mountains.I 1842 dro Carson til Missouri, hvor han møtte John C. Frémont på en floddamper på Missouri River. De følgende årene var han også guide til ekspedisjoner mot Oregon, California og en del av Rocky Mountains.


=== Folkehelt ===

Carson ble en amerikansk folkehelt allerede som veiviser for Fremonts oppdagelsesreiser, og fungerte snart som helt i oppdiktede historier som ble publiseres i østkystens billiglitteratur. Han spilte også en mindre rolle i California under den meksikanske krigen. Senere ble han rancheier i New Mexico, og da den amerikanske borgerkrigen brøt ut var han indianeragent for navajoindianerne.


=== Navajoopprøret ===
Navajorene forsøkte å dra fordel av at den regulære amerikanske armé var trukket tilbake fra territoriet og gikk til opprør for å vinne tilbake sine forne rettigheter og sin forne livsstil utenfor reservatenes trange grenser. Carson ble konstituert som oberst og sjef for et frivillig kavalleriregiment i 1861. Hans oppdrag var å føre navajoene til Bosque Redondo-reservatet. Da navajoene nektet, begynte Carson en økonomisk krigføring, som gikk ut på å ødelegge deres buskap og deres avlinger. Hans styrker angrep også navajobyer og drepte mennesker som ikke rakk å flykte unna. Krigføringen tvang navajoene til å vende tilbake til reservatet. Han fikk dem til å gå fra Arizona til Fort Sumner i New Mexico. Denne lange vandreturen på 480 km er også kjent som «The Long Walk».  I 1864 hadde omkring 8000 navajoer vendt tilbake, mens like mange fortsatt befant seg utenfor.


=== Brigadegeneral ===
For sin innsats ble Carson tildelt brigadegenerals «navn, heder og verdighet» i 1865. Han var trolig den eneste høyere offiser i den amerikanske armé som ikke kunne lese eller skrive annet enn sitt eget navn. I 1866 flyttet han til Colorado, der han fikk kommandoen over Fort Garland.


== Ettermæle ==
Byen Carson City i delstaten Nevada er oppkalt etter ham, likesom byen Kit Carson i delstaten California.


== Referanser ==


== Litteratur ==
Carter, Harvey Lewis (1990). Dear Old Kit: The Historical Christopher Carson. Norman: University of Oklahoma Press. ISBN 978-0-8061-2253-3. 
Cleland, Robert Glass (1950). This Reckless Breed of Men: The Trappers and Fur Traders of the Southwest. New York City: Knopf.
Guild, Thelma S.; Carter, Harvey L. (1988). Kit Carson: A Pattern for Heroes. University of Nebraska Press. ISBN 978-0-8032-7027-5. 
Hopkins, Virginia (1988). Pioneers of the Old West. New York, NY: Crown Publishers, Inc. ISBN 0-517-64930-6. 
Reidhead, S.J. "Kit Carson: The Legendary Frontiersman Remains an American Hero" HistoryNet.com June 12, 2006
Roberts, David (2001). A newer world: Kit Carson, John C. Fremont and the claiming of the American west. New York: Touchstone. ISBN 978-0-7432-2576-2. 
Sides, Hampton (2006). Blood and Thunder. Doubleday. ISBN 9780307387677. 
Roberts, S. A., Roberts, C. A., & Chilton, K. (2004). A history of New Mexico. Albuquerque: University of New Mexico Press.
Sabine, Edwin L. (1914). Kit Carson days (1809-1868). Chicago : A. C. McClurg & co. 


== Eksterne lenker ==
(en) Kit Carson – kategori av bilder, video eller lyd på Commons